بعيدا عن جماعة فقه الدليل. هو مش المطالبة بالدليل أمر منطقي و بديهي؟ ولا هو العام في درجة واطية أوي لدرجة العالم يحسسه أن العلم حكر على طلابه؟
لأ مش كده ، في حاجات دليلها مش نص بيقول كذا كذا حلال ، ولا كذا كذا حرام ، وفي حاجات فيها نص بيقول أنها حرام ، وهي بتبقى مقيدة مش عامة ، فانت تقول له : النبي بيقول حرام ، يقولك : ما هو بقى عندنا حاجة اسمها العام والخاص ، ومن أساليب التخصيص أن يقول النبي قولًا ويفعل غيره ، وقصة طويلة. كمثال يعني : واحد رحت تسأله : الجوافة المعلبة حلال ولا حرام ، وإيه الدليل؟  هيجيب لك حديث فيه أن الجوافة المعلبة حلال ولا حرام؟  لأ ، هو هيقولك هي حلال ، لأنها من الطيبات ، والله أحل الطيبات ، ولأن الأصل في الأشياء الحلّ والجمع المعرف يفيد العموم ، فاستفدنا أنه كل طيب حلال.  شايف القواعد الأصولية اللي جوة الكلام دي؟  هي دي الدليل ، فطبيعي أن العامي لن يفهمه ، فعشان كده لازم تتعلم عشان تبقى فاهم هو بيقول إيه توفيرًا لأن كل فتوى تنزل بتوضيح فقهي وأصولي طويل.  بس .. فهو المشكلة أن في حاجات كتير بتتسمى "أدلة" ، بس العامي ما يفهمهاش ، فعشان كده. طبعًا مثال الجوافة دا مثال سهل خالص ، لما يبقى فيه حاجات فيها بقى كذا نص ، أو فيه تعارض بين الأدلة أو فيها استنباط غير مباشر ، فصعب جدًا يقعد يشرح لك عمل كده إزاي.. ودا الطبيعي أصلًا ، أنت مثلًا شغال محاسب ، واحد جاي يقولك : عملت القائمة المالية دي إزاي من فضلك ممكن تقول لي في 5 دقايق؟ ، هتقول له : مستحييييييييل أقولك الكلام دا في 5 دقايق ، لأني قعدت أدرسه كتير قوي ، وطبقت كتير قوي.  وكل شغلانة في الدنيا كده ، صعب تشرح عملتها إزاي لواحد مش عاوز يتعملها ، لازم يتعلمها من الصفر عشان يفهم عملتها إزاي؟  فنفس الكلام في العلم الشرعي ، بل في العلم الشرعي الموضوع شرحه أصعب.. أتمنى تكون الفكرة وصلت.